Un copil, în vârstă de 9 ani, din sistemul de protecție ar fi fost bătut de asistenta medicală, într-un centru al DGASPC Argeş.
Copilul s-a plâns unui alt educator al instituției, Centrul de Tip Familial Ștefănești, și, împreună au ajuns la Poliția Ștefănești, unde au depus plângere împotriva femeii care l-a agresat. Cazul a fost adus și la cunoștința superiorilor și, până la nivelul conducerii DGASPC Argeș și a Consiliului Județean Argeș. Băiatul a fost supus și unei expertize medico-legale, scrie Universulargesan.
Potrivit copilului, femeia s-a urcat pe el și l-a lovit cu pumnii, după ce micuțul i-a spus că își va lua medicamentele pe care aceasta i le dădea.
"Mi-a băgat mâna în gât Diana, că nu am vrut să fac glicemia. Şi îmi dădea palme şi pumni în cap", a declarat adolescentul, potrivit unui videoclip publicat de ArgesplusTV.
Un alt coleg a confirmat cele întâmplate.
"A zis «o iau după ce mănânc», Alex. Şi după aia, doamna Diana i-a spus: hai, ia-o acuma! A ţipat un pic doamna Diana la el, şi (…) a vorbit urât, spunea doamna Diana, corect, dar după aia doamna Diana s-a urcat cu picioarele pe el şi a dat cu pumnii, l-a strâns aici de gât, i-a dat cu picioarele în burtă, eu am văzut tot", povesteşte tânărul.
În caz, a fost deschis un dosar penal sub aspectul săvârșirii infracțiunii de purtare abuzivă.
"La data de 4 martie a.c., minorul în cauză, însoțit de un reprezentant legal din cadrul Centrului de Tip Familial unde minorul se află instituționalizat, s-a prezentat la sediul Poliției Orașului Ștefănești, unde a declarat, verbal și în scris, faptul că, în dimineața aceleiași zile, ar fi fost agresat fizic de către o angajată a centrului.
Pentru asigurarea cadrului legal necesar verificărilor, în cauză a fost înregistrat un dosar penal sub aspectul săvârșirii infracțiunii de purtare abuzivă, conform art. 296 din Codul Penal, în care polițiștii desfășoară cercetări sub supravegherea Parchetului de pe lângă Judecătoria Pitești", potrivit unui comunicat de presă al IJP Argeș.